பணம் பட்டுவாடாவில் திமுகவினர் அளவிற்கு இல்லாவிட்டாலும் அதிமுகவும் பல இடங்களில் 'விரலுக்கு தகுந்த வீக்கம்' என்ற அளவில் பணம் விநியோகம் செய்தது. அதுவும் ரகசியமாகவே செய்யப்பட்டது. பணம், பரிசுப் பொருள்கள் வழங்கியபோது பிடிபட்ட அரசியல் கட்சியினர் மீது இம்முறை 975 வழக்குகள் பதிவு செய்யப்பட்டுள்ளன. இந்த வழக்குகள் நேர்மையாக நடத்தப்பட்டால், பலர் தண்டிக்கப்பட வாய்ப்புள்ளது. தேர்தலில் வெல்பவர் மீது இந்தக் குற்றம் உறுதியானால், அவரது வெற்றியே செல்லாததாக அறிவிக்கப்படவும் முடியும். அந்த அளவிற்கு தேர்தல் ஆணையம் வழக்கில் தீவிரம் காட்டுவதாகத் தெரியவில்லை. இப்பணியில் ஈடுபடுவோர் அனைவரும் சிறப்புப் பணியாக தேர்தல் பணியில் ஈடுபடும் அரசு ஊழியர்கள் என்பதே இதற்கு காரணம்.